I murina u tönomo u lan be Iesu e lue raiena ere Pita,
na u muntoulana ere Jemis mere Jon,
me peigi pepeisa mera neien ieluna u pokus u pannen koru.
Ba tara pöata ti tara uaien tere Iesu,
ba nori e tareier te palis uu tuenrei tere Iesu:
a matanen e alesala herei a pitala,
na u hasobö i tanen e hiakan töa bate alesala hatagala koruna.
Be Mosis mere Elaitsa e songotei butu hasingoto ria i rehinen be ranga gono meren.
Be Pita e rangana me poeiena tere Iesu,
“O Tsunono,
e nigana te ka uariara teka.
Tego ngil ia lö,
ba lia te kuiegou a topisa taluhu teka,
a töa i tamölö,
na töa tere Mosis,
na töa tere Ilaitsa.”
Tara pöata te ranga noaien,
bu köasi u alesala koru emi hoho ranen ba u töa u raranga e butu nama turu köasi me poeiena,
“Nonei a Pien Tson a tsomi koru i tar teka.
Alia e haniga korue gen.
Alimiou ego hengoe men!”
Pöata ti hengoeia u katunun tsitsilo u raranga teka ba nori e matout korur,
me tuhatukun rana i puta.
Be Iesu e la uanama i taren me sebele ranen me poeiena,
“Takei iam.
Alimiou goma matoutmi!”
Ba pöata ti tara seien ba nori e tareier e Iesu pepeisa.
Pöata ti koul puta men turu pokus be Iesu e ranga mera nen,
“Alimiou ema tatei hatei moi ta töa ta katuun aha te tara muma limiou e antunana te takei pouts goa lia,
Alia tu butun Katunuma,
tara tou mate.”
Ba u katunun tsitsilo e rangateier e Iesu,
“Taraha tsiponi ba u tson hihatuts tara Lo te poeier e Elaitsa ega mam nema e Mesaia?”
Be Iesu e ranga palis ranen me poeiena,
“E Elaitsa ena la mam pouts hamana nama ba nonei temi kato hamatsköena a mamanaka.
Na lia e hatei ragou limiou e Elaitsa e la hakapama,
kaba u katuun ima tara mareien ba nori e markato hohomi menarien ti mar ngil uaien.
Na nonei noahas tena markato hohomi has meroien lia,
Alia tu butun Katunuma.”
Ba u katunun tsitsilo i tanen e töan atei siler nonei e ranga meraien e Jon a Tsonun Baptais.